Klare drømme: Bliv opmærksom, og få de dejligste drømme | RITUALS
Det er kun sket for mig nogle enkelte gange. Pludselig, midt i en drøm, går det op for mig, at jeg drømmer. Derefter ændres hele oplevelsen af drømmen. Jeg identificerer mig ikke længere kun med “hovedpersonen” eller “mig” i drømmen. På en eller anden måde indser jeg, at det er mig, som drømmer - folk som har forsket i drømmes psykologi, kalder dette for “det dybere, drømmende selv.”
Dette fænomen kaldes klare drømme. Klare drømme er, når man er opmærksom på (under en drøm), at man drømmer. Nogle folk, som har erfaring med klare drømme, kan bruge denne bevidste opmærksomhed til at ændre drømmene eller påvirke situationer, medvirkende eller omgivelser i drømmene.
Men idéen med klare drømme er ikke nødvendigvis at “kontrollere” dem. Selvom det kan være sjovt og ret eventyrligt, så kan klare drømme give os et meget bedre indblik i, hvordan den menneskelige hjerne fungerer, og (måske endnu vigtigere), hvordan vores bevidste og ubevidste sind virker.
Videnskaben bag klare drømme
Ifølge en artikel af dr. Steven Novella, neurolog ved Yale University School of Medicine, har mange studier vist, at man, når man har klare drømme (er i en såkaldt lucid tilstand), er i en hybrid tilstand mellem at være helt vågen og REM-søvn. “Frontallapperne er mere aktive i lucide tilstande end under normal REM-søvn, men ikke så aktive, som når man er helt vågen.”
Mange andre studier har underbygget, at frontallapperne i hjernen er aktive under klare drømme. Ifølge dr. Novella giver det god mening, fordi “det er den del af hjernen, som er mest involveret i realitetstjek, selv-refleksioner og metakognition (bevidsthed om, at man tænker). Med andre ord har vi hjernestrukturer, især i området præfrontal cortex, som gør, at vores hjerne kan overvåge, og til en vis grad kontrollere, sin egen aktivitet. Vi oplever det, som om vi tænker over vores egne tanker; vi er selvreflekterende.”
Ok, nok videnskabelig snak. Lad os få det ned på et plan, hvor vi kan relatere det til vores egen hverdag. Hvis du tænker på en banan, kan du også tænke, “jeg tænker på en banan.” Hvis man udvikler denne evne til selvrefleksion eller selviagttagelse i løbet af dagen, kan det hjælpe en til at få klare drømme om natten. Ifølge mange med erfaring i klare drømme handler det om at være opmærksom. Igen, ifølge dr. Novella er en af de “højeste” hjernefunktioner, vi har, “evnen til at overvåge og reflektere over vores egne tanker.”
Denne evne til at overvåge og reflektere over vores egne tanker minder ret meget om det, vi også kalder mindfulness.
Hvis vi regelmæssigt øver os i mindfulness og meditation, skaber det et forhold, hvor vi fjerner os fra det bevidste ego og begynder at ændre vores forhold til de tanker, som opstår. Vi begynder at indse, at vi ikke er vores tanker, men at det er os, som tænker. Kan du se, hvordan dette er det samme som at sætte sig ud over egoet i en klar drøm og indse, at man er den, som drømmer?
Praktiske tips hvis du vil have klare drømme
Så regelmæssig selvrefleksion og mindfulness kan hjælpe, hvis du vil øge chancerne for at få klare drømme. Her er nogle andre teknikker, du kan bruge:
1. Skriv dine almindelige drømme ned.
Før vi kan få klare drømme, er vi nødt til bare at kunne huske vores drømme. Og mange drømmeterapeuter vil sige, at hvis du gerne vil huske dine drømme, er det bedste at skrive dine drømme ned.
Ud fra et jungiansk perspektiv er det en måde, vi kan dyrke forholdet til det ubevidste, hvilket er essentielt for at kunne arbejde med drømme. Hav en dagbog liggende ved sengen, og i samme øjeblik du vågner fra en drøm, skal du så skrive den ned. Gør det med det samme. Efter nogle få minutter vil drømmen ofte forsvinde fra erindringen.
Efter at have skrevet drømmedagbog en periode vil du måske begynde at lægge mærke til “tegn” på, at du drømmer, og dermed blive mere opmærksom på det end selve drømmen.
2. Lav realitetstjek i løbet af dagen, hvor du er vågen.
Med nogle timers mellemrum i løbet af dagen kan du spørge dig selv: “Drømmer jeg?” og gøre noget for at tjekke det. Du kan for eksempel presse din finger ind mod håndfladen på den anden hånd. I en drøm vil fingeren gå direkte gennem, og det kan hjælpe dig til at indse, at du drømmer.
3. Brug en erklæring, eller et mantra, før du sover.
Før du falder i søvn, kan du gentage for dig selv: “Jeg vil være opmærksom på, at jeg drømmer”, hver gang du er ved at falde hen. Dette kan være med til at skabe en opmærksomhed, der kan hjælpe dig til at få klare drømme.
4. Styrk din evne til at være opmærksom.
Mens jeg skrev dette, faldt jeg over en artikel i Psychology Today om klare drømme. Forfatteren interviewede en, som er kendt for at forske i klare drømme, Beverly D’Urso. Hun siger:
“Den bedste teknik til at få klare drømme er at blive mere opmærksom, at se og lytte og lægge mærke til detaljer, for når man ser ting, som ikke passer, så er det tegn på, at man drømmer. For at lette processen kan man opøve en vane med at undersøge omgivelserne, eller din grad af opmærksomhed i løbet af dagen. Mentale vaner, som man træner i løbet af dagen, har en tendens til også at være aktive i drømme. Så hvis man undersøger sine omgivelser i løbet af dagen, tester man sin opmærksomhed, og så lægger man måske også mærke til noget andet, når man drømmer.”
Beverly har haft klare drømme, siden hun var syv år gammel, så hun har selv masser af erfaring med det. Hun og andre, som har klare drømme, tror på, at det at styrke sin opmærksomhed er nøglen til at åbne op for vores evne til at få klare drømme.
I et samfund og en arbejdskultur, hvor vi skal være så hurtige hele tiden, lægger vi ofte ikke engang mærke til, når nogen kommer ind i rummet. Ofte er vi kun delvist opmærksomme, når vi taler med vores kolleger. Vi glemmer tit, hvor vores nøgler er, eller går lige forbi det, vi leder efter. Man kan godt sige, at en stor del af dagen er vi ikke fuldt ud opmærksomme.
Det siger eksperterne om klare drømme
Klare drømme er et fascinerende emne, og denne artikel skimmer kun lige overfladen. Jeg har ikke læst den (endnu), men der skulle være en fantastisk bog kaldt Lucid Dreaming: Plain and Simple af Robert Waggoner og Caroline McCready. Waggoner har siden 1970’erne været en pioner, når det gælder oplevelser med og undersøgelser af klare drømme. Han definerer det at have klare drømme som en meget gammel spirituel praksis, som mange gamle traditioner har kendt til, videregivet og udøvet. Nu er den kommet tilbage til populærkulturen, takket være film som Inception og The Matrix.
Under et interview fik Waggoner et spørgsmål omkring de (relativt nye) apps, som kan hjælpe i forhold til klare drømme. Hans svar var enkelt og elegant: “Folk har haft klare drømme i tusinder af år, før der var smartphones . . . Det at være bevidst opmærksom kan være et meget bedre værktøj end forskellige apps – og det kræver ingen batterier eller data . . . Bare det at reflektere over store spørgsmål, eller kōans (gådespørgsmål) kan starte en mere reflekterende tilstand og medføre klare drømme.”
Så vi skal ikke gøre det for teknisk og kompliceret; denne visdom fortæller mig, at vi skal holde det simpelt - fortsætte med at udvikle vores bevidste opmærksomhed og selvrefleksion, og se hvad der sker med drømmeoplevelserne.
Der er så meget mere at udforske og opdage om vores menneskelige potentiale og bevidsthed. Og mange gange er svaret, at vi skal sætte tempoet ned og være mere til stede og opmærksomme i nuet. Det lader til, det også er vejen til at få klare drømme.
Drøm godt!